প্রয়াত শিবসেনা-প্রধান বাল ঠাকরের সম্পত্তি নিয়ে পারিবারিক কাজিয়া নতুন মোড় নিল আদালতে। বালাসাহেবের ছেলে জয়দেব গতকাল বম্বে হাইকোর্টে নিজের ছেলে ঐশ্বর্যেরই পিতৃত্ব অস্বীকার করেছেন! 
১৯৯৯ সালে জয়দেবের সঙ্গে তাঁর স্ত্রী স্মিতার বিবাদের পর বান্দ্রার বাসভবন ‘মাতোশ্রী’ থেকে পুত্রকেই বহিষ্কার করেন বালাসাহেব। যদিও স্মিতা ওই বাড়িতেই থাকতেন। ২০০৪ সালে স্মিতার সঙ্গে আইনি বিচ্ছেদ হয়েছিল জয়দেবের। আদালতে জয়দেব কাল জানান, ১৯৯৯ সালের পরেও প্রায়ই বাবার সঙ্গে দেখা করতে তিনি ‘মাতোশ্রী’তে যেতেন। তখন বালাসাহেব ওই বাড়ির তিনতলায় থাকতেন। 
আদালতে জয়দেব বলেন, ‘‘দোতলার দরজা প্রায়ই বন্ধ থাকত। কিছু অজানা লোকের যাতায়াত ছিল। বাবাকে একবার জিজ্ঞাসা করতে তিনি বলেছিলেন, ঐশ্বর্য নামে একটি ছেলে দোতলায় থাকে।’’ ঠাকরে-পুত্রের দাবি, ২০১২ সালের নভেম্বরে বালাসাহেবের মৃত্যুর আগে পর্যন্ত ‘মাতোশ্রী’তে যাতায়াত ছিল তাঁর। কিন্তু রাতে সেখানে থাকতেন না জয়দেব। নিজের ফ্ল্যাটে ফিরে আসতেন। ঐশ্বর্য ছাড়াও স্মিতার আরেক ছেলে এবং এক মেয়ে রয়েছে। তাঁদের পিতৃত্ব অবশ্য অস্বীকার করেননি তিনি। 
বালাসাহেবের মৃত্যুর পরই জয়দেব আদালতে অভিযোগ করেন, তাঁর ভাই তথা শিবসেনা প্রধান উদ্ধব ঠাকরে একা সমস্ত সম্পত্তি আত্মসাৎ করতে চাইছেন। প্রয়াত বালাসাহেবের আইনজীবীদের তরফে আদালতকে জানানো হয়েছিল, ১৯৯৬ থেকে ২০১১ সালের মধ্যে বার ন’য়েক ‘উইল’ বদলেছিলেন শিবসেনা-প্রধান। বালাসাহেবের আইনজীবীরা তাঁর মোট স্থাবর সম্পত্তির মূল্য ১৫ কোটি টাকা বলে আদালতে জানালেও জয়দেবের দাবি, শুধু ‘মাতোশ্রী’র দামই ৪০ কোটি টাকা।
উদ্ধবের আইনজীবীর তরফেও গতকাল জয়দেবকে জেরা করা হয়। যদিও বিচারপতি সব তরফের আইনজীবীদের সঙ্গে আলোচনার পর জানান, এই মামলার খুঁটিনাটি আপাতত সংবাদমাধ্যমে প্রকাশ করা যাবে না।